text: Udlevering: Politiet vil have anholdte til Danmark i kokainsag
  31 januar 2016 kl. 08.15
  Task Force Vest bekræfter til TV SYD, at de prøver at få udleveret fem anholdte i stor kokainsag fra Esbjerg. 
  Kokain for 900 millioner kroner blev i juli 2015 fundet i en container i Esbjerg. 310 kg. kokain var der i containeren, og politiet vurderer, at kokainen kunnen blandes op til cirka 1200 kg. kokain.
  Efterforskningen har indtil videre ført til seks fængslinger af mistænkte fra henholdsvis Holland og Belgien, som politiet gerne vil have udleveret til Danmark.
  - Vi prøver fortsat at få de anholdte udleveret fra henholdsvis Holland og Belgien. Der kører en udleveringssag, og så får vi besked, når den er afgjort, siger Brian Voss Olsen, der er leder af Task Force Vest, til TV SYD.
  Indtil videre er der blevet udleveret én af de fængslede til Danmark.
  Politiet har pt. ikke yderligere oplysninger i sagen, da de fortsat er i gang med efterforskningen.
  